Lene Espersen (KF), 2003-04-24:
Jeg vil gerne starte med at takke initiativtagerne, ikke mindst hr. Morten Bødskov, til debatten her i dag, da vi her får en lejlighed til mere bredt at drøfte indsatsen mod rockerkriminaliteten.
Jeg vil også godt sige, at jeg er meget enig i, at initiativer over for rekrutteringen til rockermiljøet er et centralt led i denne indsats.
Denne holdning ligger også bag en række af de mange initiativer med henblik på at effektivisere indsatsen mod rockerne, der er taget i det sidste år.
til bekæmpelse af rockerkriminalitet og anden organiseret kriminalitet.
Lovforslaget indeholder bl.a. en ændring af agentreglerne i retsplejeloven.
Herudover indeholder lovforslaget nye regler om adgangen til at hemmeligholde identiteten på visse polititjenestemænd, der afgiver forklaring i retten.
Og det foreslås at begrænses forsvarerens og tiltaltes adgang til aktindsigt for bl.a. at beskytte anonyme meddelere.
Lovforslaget indeholder også bestemmelser om udvidet adgang til konfiskation i bl.a. narkotikasager og forslag til ændring af retsplejelovens regler om telefonaflytning m.v., så det bl.a. bliver muligt at anvende telefonaflytning m.v. ved efterforskning af bagmænd til prostitution.
Endelig indeholder lovforslaget forslag om udvidet adgang til at aflytte internetkommunikation m.v. Jeg håber på en hurtig behandling af lovforslaget her i Folketinget, så vi allerede i denne folketingssamling kan give politiet nye og effektive værktøjer i efterforskningen
af rockerkriminaliteten
Rigspolitichefen og politimestrene igangsatte i juli sidste år efter aftale med mig et omfattende arbejde med det formål at styrke indsatsen mod rockerkriminalitet.
Det førte til, at Rigspolitichefen i september 2002 kunne fremlægge en plan for en intensiveret indsats mod rockernes kriminalitet.
Planen indebærer en prioritering og intensivering af den politimæssige indsats over for rockere, både på det efterforskningsmæssige og det ordensmæssige område.
Der er samtidig lagt vægt på at styrke det tværfaglige og tværsektorielle samarbejde mellem myndighederne i den fælles indsats mod rockerne.
Rigspolitichefen har netop udsendt en redegørelse om status for bekæmpelse af rockerkriminalitet, som jeg vil vende tilbage til senere.
Herudover har der som bekendt været tæt kontakt til kommunerne om den fælles indsats mod rockerne.
Kommunernes Landsforening har i den forbindelse bedt kommunerne pege på, hvilke behov og muligheder de ser for en forstærket indsats på området.
På baggrund af kommunernes tilbagemelding har jeg allerede nedsat en tværgående arbejdsgruppe, der har til opgave at udarbejde en vejledning om myndighedernes adgang til at udveksle oplysninger i den koordinerende indsats over for rockernes kriminalitet.
Herudover skal arbejdsgruppen vurdere behovet for lovinitiativer på området.
Som jeg allerede nævnte indledningsvis er jeg helt enig med forespørgerne i, at det ikke er nok at styrke efterforskningen og retsforfølgningen af rockerrelateret kriminalitet og at sikre et styrket myndighedssamarbejde i forbindelse med denne del af indsatsen mod rockerne. Vi skal samtidig gøre alt, hvad vi kan, for at forebygge tilgangen af nye medlemmer til rockergrupperne, hvis vi for alvor skal komme dette problem til livs.
Indsatsen over for unge med henblik på at forebygge, at de søger tilknytning til kriminelle bander og uhensigtsmæssige gruppedannelser, er jo en indsats, som har været prioriteret højt i mange år.
Det er et område, som igennem flere år har været omfattet af systematisk politimæssig overvågning, hvor der er fastlagt overordnede strategier for indsatsen, som implementeres i det arbejde, der lokalt udføres over for utilpassede unge i de enkelte politikredse.
Det handler om at få identificeret de unge med risikoadfærd og om hurtigt at iværksætte de nødvendige fælles indsatser, bl.a. gennem SSP-samarbejdet.
I politiets plan for den intensiverede indsats mod rockermiljøet indgår det som et vigtigt element, at der sikres en bredt funderet samfundsmæssig indsats, herunder i lokalsamfundene, for at forhindre tilgangen til rockermiljøet og for sikre en generel afstandtagen fra rockermiljøet.
I planen peges herudover på vigtigheden af en bred samfundsmæssig indsats, herunder i lokalsamfundene, som kan medvirke til at gøre det klart for de pågældende unge, at de er på vej ind i et kriminelt miljø, hvis adfærd ikke er samfundsmæssigt acceptabel, og som det er svært at komme ud af.
Over hele landet er der nu iværksat initiativer med henblik på at forebygge rekruttering til rockergrupperne, og indsatsen er bl.a. i fokus i det lokale SSP-samarbejde mellem de sociale myndigheder, skolerne og politiet.
Det fremgår bl.a. af den undersøgelse af indsatsen vedrørende den rockerrelaterede kriminalitet, som Kommunernes Landsforening har udarbejdet.
Undersøgelsen viser bl.a., at der i mange år har eksisteret et bredt og tæt samarbejde mellem politiet og kommunerne via SSP-samarbejdet, og det ser ud til, at alle kommuner har haft særlige drøftelser eller har taget særskilte initiativer i forbindelse med den rockerrelaterede kriminalitet, herunder initiativer, der har til formål at forhindre en yderligere rekruttering af unge til rockergrupper og supporters.
Af Rigspolitichefens rapport af 11. april om status i bekæmpelsen af rockerkriminalitet fremgår det således også, at man i politikredsene har sat fokus på rekrutteringsproblematikken, bl.a. i SSP-regi.
Forebyggelsen af rekruttering er samtidig et element i politiets indsats i restaurationsmiljøet og i indsatsen over for hashklubber, som i vidt omfang skønnes at have tilknytning til rockermiljøet.
Som led i det styrkede samarbejde mod rockerne samarbejdes der herudover om udarbejdelse og formidling af såkaldte hvidbøger eller drejebøger, bl.a. for den præventive indsats, for at forebygge rekruttering.
, hvor vi bl.a. skal se på indsatsen for at forhindre rekruttering til rockergrupperne, og hvor de nævnte drejebøger er på dagsordenen.
Ud over kommunerne er bl.a. en række politikredse, Socialministeriet, Beskæftigelsesministeriet, Told og Skat og Retsudvalget inviteret til konferencen, så jeg regner med, at vi kan få en frugtbar drøftelse af problemstillingen. Jeg kan i øvrigt nævne, at Det Kriminalpræventive Råd netop i to publikationer har sat fokus på forholdet mellem dårlig trivsel i skolen og kriminalitet. Det er en meget vigtig problemstilling også i relation til rockerrekruttering, for der er ingen tvivl om, at børn, der bliver marginaliseret i skolen, utrolig tit også bliver marginaliseret senere i livet.
Det er netop den type unge mennesker, som bliver tiltrukket af rockergrupperne.
Herudover vil jeg nævne, at regeringen har nedsat en ministergruppe om lov og orden for unge.
Ministergruppen overvejer bl.a. spørgsmålet om rådgivning af kommuner og andre lokale aktører om egnede metoder og samarbejdsformer i den forebyggende indsats over for utilpassede og kriminalitetstruede unge og bandenetværk.
Endelig vil jeg nævne, at det er besluttet at gennemføre en studietur til Tyskland med deltagelse af embedsmænd fra Justitsministeriet, politiet og anklagemyndigheden.
I Tyskland har man også brede erfaringer med rockerproblemet, og der er i enkelte delstater nedlagt forbud mod bestemte rockergrupper.
Jeg vil i den forbindelse gerne understrege, at regeringen ikke har taget nærmere stilling til mulighederne
for og hensigtsmæssigheden af at søge gennemført et forbud imod en eller flere rockergrupper
Det er en problemstilling, som rummer mange vanskelige aspekter, både på det politifaglige og på det mere principielle plan.
Men vi mener, at i denne her fase er der altså behov for, at vi tilvejebringer yderligere oplysninger og inspiration som grundlag for regeringens løbende overvejelser på området.
Som led heri er en række nye initiativer i øjeblikket ved at blive iværksat, bl.a. ved udarbejdelse og formidling af drejebøger for indsatsen.
På den baggrund synes jeg, at det på nuværende tidspunkt vil være mest hensigtsmæssigt, hvis vi såvel centralt som lokalt følger op på at drøfte det arbejde, der allerede er iværksat, før vi tager stilling til, om der er behov for yderligere initiativer på området.
Samtidig vil jeg gerne endnu en gang understrege, og det håber jeg også er fremgået af mine bemærkninger, at jeg er meget enig i den holdning, der ligger bag forespørgslen i dag, og derfor også hilser debatten velkommen.
Forhandling